b'\n_START_ARTICLE_\nWengen\n_START_SECTION_\nHistorie\n_START_PARAGRAPH_\nWengen ble f\xc3\xb8rste gang nevnt i offisielle dokumenter i 1268. Opprinnelsen til navnet er ukjent._NEWLINE_Stedet var opprinnelig et jordbrukssamfunn. De f\xc3\xb8rste turistene begynte \xc3\xa5 komme til fjellandsbyen f\xc3\xb8rst p\xc3\xa5 1800-tallet. En av de f\xc3\xb8rste bes\xc3\xb8kende var Felix Mendelssohn. Det f\xc3\xb8rste hotellet \xc3\xa5pnet i 1859, og turismen \xc3\xb8kte kraftig etter byggingen av Wengernalpbahn p\xc3\xa5 1890-tallet. I tillegg til hoteller finnes mange leiligheter til leie for turister b\xc3\xa5de sommer og vinter._NEWLINE_Siden 1930 har det ber\xc3\xb8mte Lauberhornrennet blitt holdt i Wengen. L\xc3\xb8pene best\xc3\xa5r vanligvis av et utforrenn, et slal\xc3\xa5mrenn, og en kombinasjon. I tillegg til at det er et av de teknisk mest krevende utforrennene er Lauberhorn det lengste l\xc3\xb8pet i FIS World Cup. En gjennomsnittlig world cup-deltaker fullf\xc3\xb8rer den 4\xc2\xa0455 meter lange l\xc3\xb8ypa p\xc3\xa5 rundt 2 minutter og 30 sekunder. Toppfarten som oppn\xc3\xa5s ved Haneggschuss er den h\xc3\xb8yeste i World Cup.\n_START_SECTION_\nAdministrativ tilh\xc3\xb8righet\n_START_PARAGRAPH_\nSammen med landsbyene M\xc3\xbcrren, Isenfluh, Gimmelwald, Stechelberg og Lauterbrunnen danner Wengen kommunen Lauterbrunnen.\n_START_SECTION_\nTransport\n_START_PARAGRAPH_\nWengen er et av sv\xc3\xa6rt f\xc3\xa5 bilfrie feriesteder i Europa. Dog finnes det noen f\xc3\xa5 elektriske kj\xc3\xb8ret\xc3\xb8yer for taxitransport til og fra jernbanestasjonen._NEWLINE_Landsbyen er tilgjengelig enten via jernbanen Wengernalpbahn fra Lauterbrunnen eller fra Grindelwald ved \xc3\xa5 skifte tog i Kleine Scheidegg, eller via taubane ned fra M\xc3\xa4nnlichen p\xc3\xa5 Luftseilbahn Wengen-M\xc3\xa4nnlichen. _NEWLINE_Jernbanen fra Lauterbrunnen til Wengen g\xc3\xa5r daglig fra tidlig om morgenen til sent om kvelden, og er den travleste delen av Wengernalpbahn. Det er rundt 40 daglige avganger fra Lauterbrunnen til Wengen. Hver avgang kan best\xc3\xa5 av opp til 4 separate tog, som f\xc3\xb8lger tett p\xc3\xa5 hverandre._NEWLINE_Oppover tar reisen rundt 14 minutter, og nedover rundt 17 minutter. Turen nedover tar lengre tid ettersom de stopper p\xc3\xa5 midtpunktet ved Wengwald for at togene nedenfra kan passere dem p\xc3\xa5 vei til Wengen uten \xc3\xa5 stoppe. Alle togene bruker n\xc3\xa5 den mindre bratte, men noe lengre ruten via Wengwald. _NEWLINE_All frakt til Wengen blir levert via jernbanen fra Lauterbrunnen til et depot under passengerterminalen, og avfall fra landsbyen blir ogs\xc3\xa5 returnert med jernbanen._NEWLINE_Taubanen Luftseilbahn Wengen-M\xc3\xa4nnlichen er i drift bare i turistsesongen.\n_START_SECTION_\nRekreasjon\n_START_PARAGRAPH_\nWengen er internasjonalt kjent for \xc3\xa5 arrangere Lauberhornrennene, og ligger ogs\xc3\xa5 p\xc3\xa5 ruten til Jungfrau Maraton._NEWLINE_Det finnes mange aktiviteter som er \xc3\xa5pen for bes\xc3\xb8kende, ogs\xc3\xa5 for de som ikke st\xc3\xa5r p\xc3\xa5 ski. Selv om skiturisme er hovedaktiviteten i Wengen, vil gjennomsnittsturisten sannsynligvis ikke kjede seg. Foruten ishaller som tilbyr b\xc3\xa5de sk\xc3\xb8yteidrett og curling, finnes det tallrike turstier gjennom omr\xc3\xa5dets vakre landskap.'